Stakende metro-werkers maak wéér amok in hoofstadWerkers van die Tshwane-metroraad het Pretoria se middestad vir ‘n tweede dag ingevaar, ondanks ‘n hofbevel wat hulle verbied om te staak. (Foto: Oupa Mokoena/ANA) Werkers van die Tshwane-metroraad het vir ŉ tweede agtereenvolgende dag die strate van die hoofstad ingevaar en amok gemaak, ondanks ŉ hofbevel wat hulle verbied om dit te doen. Honderde ontevrede werkers verbonde aan die Suid-Afrikaanse Munisipale Werkersvakbond (Samwu) het Maandag die Pretoriase middestad ingevaar en onwettig al die hooftoegangsroetes in die middestad versper. Hulle eis ŉ salarisverhoging van 18% en ŉ einde aan die gebruik van arbeidsmakelaars. Paaie in die Pretoriase middestad word vir ‘n tweede agtereenvolgende dag deur onwettige stakers versper. (Foto: Oupa Mokoena/ANA) Die Tshwane-metroraad het inderhaas ŉ hofbevel teen die werkers bekom wat hulle verbied om te staak. Dit het hulle nie gekeer nie. Sheila Senkubuge, burgemeesterskomiteelid vir paaie en vervoer, het gesê die stad het reeds die A Re Yeng- en Tshwane-busdienste opgeskort nadat busbestuurders die roetes versper het. “Ons veroordeel die optrede ten sterkste en wil die publiek verseker dat klagte van diefstal aanhangig gemaak gaan word teen die betrokkenes. Tugstappe gaan ook teen hulle gedoen word,” het Senkubuge gesê. Werkers het die metroraad se voertuie onwettig gebruik om paaie te versper. (Foto: TrafficSA via Twitter) “Wat ons nie voorsien het nie, was dat ons eie busbestuurders veiligheidsbeamptes sou intimideer en die busse onwettig gebruik om die strate te versper.” Die minister van vervoer, Fikile Mbalula, het gister al gesê hy is bekommerd oor die staking wat die middestad wesenlik tot stilstand gebring het. Die minister sê hy steun werkers se reg om te staak, maar dit mag nie inbreuk maak op die regte van ander nie. “Tshwane is nie net die administratiewe hoofstad van die land nie, dit is ook ŉ belangrike ekonomiese sentrum. ŉ Sluiting van dié aard ondermyn die regte van ánder padgebruikers om te gaan werk en met hulle lewe aan te gaan. Dit kan die ekonomie kwaai knou – ŉ onderbreking wat ons in dié stadium kwalik kan bekostig,” het Ayanda-Allie Paine, Mbalula se woordvoerder, vroeër gesê. Chaos heers vir ‘n tweede agtereenvolgende dag in die Pretoriase middestad weens ‘n onwettige staking. (Foto: TrafficSA via Twitter) Die Tshwane-metroraad het motoriste intussen gewaarsku om tot ŉ uur ekstra by hulle reistyd te voeg.